Alois Bierl (født 8. september 1943 i Waldmünchen, Tyskland) er en tysk tidligere roer og olympisk guldvinder. Bierl vandt guld for Vesttyskland i firer med styrmand ved OL 1972 i München. Bådens øvrige besætning bestod af Hans-Johann Färber, Peter Berger, Gerhard Auer og styrmand Uwe Benter. Vesttyskerne besejrede i finalen Østtyskland, der fik sølv, mens Tjekkoslovakiets båd tog bronzemedaljerne. Det var det eneste OL han deltog i. Bierl vandt desuden en VM-guldmedalje i firer med styrmand ved VM 1970 i Canada, samt to EM-titler i samme disciplin, i henholdsvis 1969 og 1971.